CELEX: 
Language: bg
Date: 2017-12-18 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за определяне на подробни указания за изпълнението на задължението за разтоварване по отношение на треска и писия в Балтийско море

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Една от основните цели на общата политика в областта на рибарството (ОПОР) е постепенното премахване на изхвърлянията при всички видове риболов в Европейския съюз чрез въвеждане на задължението за разтоварване съгласно Регламент (ЕС) № 1380/2013 относно ОПОР
                  1
               . Целта е наличните ресурси да се използват по-добре, като същевременно се отговаря на очакванията на обществеността да се сложи край на практиката да бъдат изхвърляни обратно в морето риби, които биха могли да се предлагат на пазара. В оценката на въздействието
                  2
               , извършена във връзка с последната реформа на ОПОР, високите нива на изхвърляне на улов са посочени като важна причина за липсата на екологична устойчивост на ОПОР.
            
            
               В съответствие с член 15, параграф 1, буква а) от регламента за новата ОПОР задължението за разтоварване в Балтийско море се прилага от 1 януари 2015 г. за всички подложени на ограничения на улова видове при риболова на дребни пелагични видове (т.е. херинга и цаца), както и при риболова за промишлени цели в Балтийско море. В съответствие с член 15, параграф 1, буква б) от регламента за новата ОПОР то се прилага от същата дата и за улова при риболова на сьомга. Освен това то се прилага — съгласно същата разпоредба — от 1 януари 2015 г. за видовете, които са определящи за съответните видове риболов, а от 1 януари 2017 г. — при риболова във водите на Съюза в Балтийско море за всички останали видове, за които са въведени ограничения на улова. Треската се счита за вид, който е определящ за някои видове риболов в Балтийско море. Писията е главно прилов при риболова на треска и за нея са въведени ограничения на улова. Поради това задължението за разтоварване се прилага за треска от 1 януари 2015 г., а за писия — от 1 януари 2017 г. 
            
            
               В рамките на ОПОР се предвиждат също така редица разпоредби, с които да се улесни изпълнението на задължението за разтоварване. ОПОР предвижда специфични механизми за гъвкавост, които трябва да бъдат приложени чрез многогодишни планове или, при липса на такива, чрез т.нар. планове за премахване на изхвърлянето на улов. Тези планове за премахване на изхвърления улов се предвиждат като временна мярка за срок от три години. Те са разработени въз основа на съвместни препоръки, одобрени от групи държави членки от един и същ регион или морски басейн. 
            
            
               С Регламент (ЕС) № 1396/2014 беше изготвен първият план за премахване на изхвърлянето на улов за изпълнение на задължението за разтоварване за запасите от треска, херинга, цаца, сьомга и писия в Балтийско море. Регламентът беше приет през 2014 г. и се прилага до края на 2017 г.
            
            
               С Регламент (ЕС) 2016/1139 беше създаден първият след реформата на ОПОР многогодишен план за управление, той беше приет през 2016 г. и обхваща запасите от треска, херинга и цаца. Настоящият регламент съдържа разпоредби, приложими и за запасите от писия. 
            
            
               В Регламент (ЕС) 2016/1139 на Комисията се предоставя правомощието да приема делегирани актове в съответствие с член 18 от Регламент (ЕС) № 1380/2013, с които се определят специфични разпоредби във връзка със задължението за разтоварване, т.е.:
            
            
               (1)изключения от задължението за разтоварване за видовете, които са с висок процент на оцеляване, след като са освободени обратно в морето;
            
            
               (2)минимални изключения от задължението за разтоварване: а) ако научните становища сочат, че ще е трудно да се постигне допълнително повишаване на селективността при риболовните уреди; или б) за да се избегнат прекомерните разходи за обработката на нежелания улов; 
            
            
               (3)разпоредби относно документирането на улова; 
            
            
               (4)установяване на минимални референтни размери за опазване с цел защита на младите екземпляри морски организми.
            
            
               Многогодишният план за управление (Регламент (ЕС) 2016/1139) не включва запасите от сьомга, поради което задължението за разтоварване по отношение на този запас следва да се изпълнява и по-нататък чрез приемане на отделния делегиран акт въз основа на член 15, параграф 6 от Регламент (ЕС) № 1380/2013.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               За целите на прилагането на регионалния подход държавите членки с излаз на Балтийско море учредиха регионален форум за рибарство за Балтийско море (BALTFISH). Принципите и методите на работа на BALTFISH бяха установени в Меморандум за разбирателство, подписан на 13 декември 2013 г. от отговарящите за рибарството министри на всички държави — членки на ЕС, разположени на Балтийско море. 
            
            
               По време на работата по две съвместни препоръки BALTFISH се допита до Консултативния съвет за Балтийско море (BSAC) и други заинтересовани страни. Някои елементи на плана за премахване на изхвърлянето на улов за Балтийско море бяха обсъдени с BSAC по време на техническа среща, проведена в Копенхаген на 13 юни 2013 г., и на семинари в рамките на BALTFISH, проведени в Рига на 29 април 2014 г. и в Берлин на 26 април 2017 г. 
            
            
               BALTFISH взе също така под внимание становището на Научния, технически и икономически комитет по рибарство (НТИКР), който в рамките на специално свикани заседания на експертната работна група (EWG 13-23
                  3
               , EWG 13-17
                  4
               , EWG 14-06
                  5
                и EWG 17-03
                  6
               ), проведени през 2013 г., 2014 г. и 2017 г., предостави насоки на държавите членки относно всички елементи от плановете за премахване на изхвърлянето на улов. Освен поканените експерти в тези заседания взеха участие и наблюдатели от консултативните съвети и държавите членки. 
            
            
               Основните елементи на окончателните съвместни препоръки, представени на Комисията, които се отнасят до определянето на съответните видове риболов, изключенията въз основа на висока способност за оцеляване и определянето на минимални референтни размери за опазване на треска, бяха оценени от НТИКР по време на пленарните му заседания на 7—14 юли 2014 г.
                  7
                и 10—14 юли 2017 г.
                  8
               . 
            
            
               Що се отнася до специфичните елементи, НТИКР стигна до заключението, че като цяло и двете съвместни препоръки съдържат по-голямата част от информацията, необходима за оценяване на елементите за изпълнението на задължението за разтоварване.
            
         
         
            
               Съгласно становището на НТИКР относно изключението въз основа на висока способност за оцеляване при треска и писия, уловени с мрежи капани, кепове/кошове, винтери и даляни, има основание да се допусне, че при използване на посочените уреди смъртността ще бъде ниска — обикновено под 10 %, тъй като с тези уреди рибата се лови в структура със статична мрежа, за разлика например от заплитащите мрежи или куките. НТИКР обаче препоръча да се извърши допълнителна работа, за да се установи дали това предположение е основателно, както и за да се разгледат практиките за обработване и преобладаващите екологични състояния. По-подробна информация би била от полза и по отношение на изключението във връзка с изхвърлянето на писия, за да се оцени представителността и качеството на прогнозния процент на оцеляване при изхвърлянето. 
            
            
               В съвместните препоръки също така се посочва, че въз основа на законодателството, свързано с негодните за консумация от хора или животни рибни продукти, а имено Регламент (ЕО) № 853/2004
                  9
                и Регламент (ЕО) № 1881/2006
                  10
               , е необходимо да се предвиди изключение за някои видове улов. За съвместните препоръки в контекста на ОПОР обаче такова изключение изглежда не попада в обхвата на плановете за премахване на изхвърлянето на улов съгласно член 15, параграф 5 от Регламент (ЕС) № 1380/2013. Поради тази причина посоченото изключение не е включено в настоящия регламент.
            
            
               Във връзка с предложения минимален референтен размер за опазване за треска НТИКР стигна до заключението, че може да има основателни биологични причини за неговото намаляване, за да се понижи съществуващото ниво на изхвърляне. В рамките на задължението за разтоварване определянето на минимален референтен размер за опазване за треска на 35 cm би могло да намали улова, който не може да се продава за консумация от човека. По отношение на първото хвърляне на хайвер не бяха изтъкнати доводи, които биха подкрепили запазването на минималния референтен размер за опазване от 38 cm в Балтийско море.
            
            
               Въз основа на извършената от НТИКР оценка и вътрешната оценка, извършена от службите на Комисията, и след изясняване на някои положения от съвместните препоръки Комисията счита, че и двете представени съвместни препоръки са в съответствие с член 15, параграф 6 от Регламент (ЕС) № 1380/2013, както е посочено по-горе. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Обобщение на предлаганото действие
            
            
               Основното правно действие се изразява в приемането на мерки, с които да се улесни изпълнението на задължението за разтоварване.
            
            
               В регламента се определят видовете и риболовните дейности, по отношение на които се прилагат специални мерки, изключения въз основа на висока способност за оцеляване и минималния референтен размер за опазване за треска. 
            
            
               Правно основание
            
            
               Член 7 от Регламент (ЕС) 2016/1139 на Европейския парламент и на Съвета.
            
            
               Принцип на субсидиарност
            
            
               Предложението попада в обхвата на изключителната компетентност на Европейския съюз.
            
            
               Принцип на пропорционалност
            
            
               Предложението попада в обхвата на делегираните правомощия, предоставени на Комисията по силата на член 7, параграф 1 от Регламент (ЕС) 2016/1139, и не надхвърля необходимото за постигане на целта на посочената разпоредба.
            
            
               Избор на инструмент
            
            
               Предлаган инструмент: делегиран регламент на Комисията.
            
            
               Други средства не биха били подходящи поради следната причина: правомощията за приемане на план за премахване на изхвърлянето на улов посредством делегирани актове са предоставени на Комисията. Държавите членки с пряк управленски интерес представиха своите съвместни препоръки. Предвидените в тях мерки, които са включени в настоящото предложение, се основават на най-добрите налични научни становища и са съобразени с всички изисквания по член 18, параграф 5 от Регламент (ЕС) № 1380/2013.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 18.12.2017 година
            
            
               за определяне на подробни указания за изпълнението на задължението за разтоварване по отношение на треска и писия в Балтийско море
            
         
         
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2016/1139 на Европейския парламент и на Съвета за създаване на многогодишен план за запасите от треска, херинга и цаца в Балтийско море и за видовете риболов, които експлоатират тези запаси, за изменение на Регламент (ЕО) № 2187/2005 на Съвета и за отмяна на Регламент (ЕО) № 1098/2007 на Съвета
                  11
               , и по-специално член 7 от него,
            
            
               като има предвид, че:
            
            
               (1)Регламент (ЕС) № 1380/2013 на Европейския парламент и на Съвета
                  12
                има за цел постепенното премахване на изхвърлянето на улов при всички видове риболов в Съюза, като се въведе задължение за разтоварване по отношение на улова от видовете, спрямо които се прилагат ограничения. 
            
            
               (2)Съгласно член 15, параграф 1, буква а) от Регламент (ЕС) № 1380/2013 задължението за разтоварване се прилага от 1 януари 2015 г. при риболова на херинга и цаца, както и при риболова за промишлени цели.
            
            
               (3)Съгласно член 15, параграф 1, буква б) от Регламент (ЕС) № 1380/2013 при видовете риболов в Балтийско море, които не са обхванати от член 15, параграф 1, буква а) от същия регламент, задължението за разтоварване се прилага от 1 януари 2015 г. по отношение на видовете, които са определящи за съответните видове риболов, а от 1 януари 2017 г. — за всички други видове, спрямо които се прилагат ограничения. Треската се счита за вид, който е определящ за някои видове риболов в Балтийско море. Писията е главно прилов при някои видове риболов на треска. Поради това в съответствие с член 15, параграф 1, буква б) от Регламент (ЕС) № 1380/2013 задължението за разтоварване се прилага за треска от 1 януари 2015 г., а за писия — от 1 януари 2017 г.
            
            
               (4)Когато за съответния вид риболов не е приет многогодишен план, по силата на член 15, параграф 6 от Регламент (ЕС) № 1380/2013 Комисията може да приема план за премахване на изхвърлянето на улов, в който се уточняват подробностите относно изпълнението на задължението за разтоварване, които да се прилагат за ограничен период.
            
            
               (5)С Регламент (ЕС) № 1396/2014 на Комисията
                  13
                беше създаден план за премахване на изхвърлянето на улов при риболова на сьомга, херинга, цаца и треска в Балтийско море. Този план съдържа, наред с другото, освобождаване от задължението за разтоварване по отношение на треска и сьомга, тъй като при тези видове бе доказан висок процент на оцеляване съгласно член 15, параграф 4, буква б) от Регламент (ЕС) № 1380/2013. Срокът на действие на Регламент (ЕС) № 1396/2014 изтича на 31 декември 2017 г. 
            
            
               (6)С Регламент (ЕС) 2016/1139 беше създаден многогодишен план за запасите от треска, херинга и цаца в Балтийско море и за видовете риболов, които експлоатират тези запаси. Многогодишният план съдържа също така разпоредби, приложими към запаса от писия. С член 7, параграф 1 от Регламент (ЕС) 2016/1139 на Комисията се предоставя правомощието да приема разпоредби, свързани със задължението за разтоварване, посредством делегирани актове въз основа на съвместни препоръки, разработени от държавите членки след допитване до съответните консултативни съвети.
            
            
               (7)Дания, Германия, Естония, Латвия, Литва, Полша, Финландия и Швеция имат пряк управленски интерес в областта на рибарството в Балтийско море. На 31 май 2017 г., след допитване до Консултативния съвет за Балтийско море и след получаване на становища от съответните научни организации, тези държави членки представиха съвместна препоръка
                  14
                на Комисията. 
            
            
               (8)В съвместната препоръка се предлага предвиденото в Регламент (ЕС) № 1396/2014 освобождаване от задължението за разтоварване при треска и писия, уловени с мрежи капани, кепове/кошове, винтери и даляни, и минимален референтен размер за опазване за треска да продължи да се прилага и след 31 декември 2017 г. 
            
            
               (9)Съвместната препоръка се основава на научни данни за висока способност за оцеляване, представени от форума за риболов в Балтийско море (BALTFISH), и беше разгледана от Научния, технически и икономически комитет по рибарство (НТИКР).
            
            
               (10) НТИКР заяви, че е по отношение на писия по-подробна информация би била от полза, за да се оцени представителността и качеството на прогнозния процент на оцеляване при изхвърлянето. Съгласно становището му има обаче основание да се допусне, че при използване на посочените уреди смъртността ще бъде ниска, тъй като с тях рибата се улавя в структура със статична мрежа, за разлика например от заплитащите мрежи или куките.
            
            
               (11)Мерките, предложени в съвместната препоръка, са в съответствие с член 15, параграф 6 от Регламент (ЕС) № 1380/2013 и поради това те следва да бъдат включени в настоящия регламент съгласно член 18, параграф 3 от същия регламент. 
            
            
               (12)В съответствие с член 15, параграф 10 от Регламент (ЕС) № 1380/2013 и член 7, буква г) от Регламент (ЕС) 2016/1139 могат да бъдат установени минимални референтни размери за опазване, за да се осигури защитата на младите екземпляри морски организми. Минималният размер от 35 cm за треска, въведен с Регламент (ЕС) № 1396/2014, следва да продължи да се прилага, като се отчита заключението на НТИКР, че може да има основателни биологични причини за определянето на минималния референтен размер за опазване на 35 cm.
            
            
               (13)В Регламент (ЕС) 2016/1139 не се предвижда ограничение на продължителността на прилагане на изключенията от задължението за разтоварване въз основа на способността за оцеляване. Въпреки това е целесъобразно да се гарантира, че въздействието на такова изключение се преразглежда редовно въз основа на най-добрите налични научни становища. В случай на нови данни изключението следва да бъде съответно преработено.
            
            
               (14)В съответствие с член 16, параграф 2 от Регламент (ЕС) 2016/1139 правомощието да приема делегирани актове по отношение на задължението за разтоварване се предоставя на Комисията за срок от пет години, считано от 20 юли 2016 г. Поради това е целесъобразно да се преразгледа въздействието на изключенията от задължението за разтоварване въз основа на способността за оцеляване през третата година от прилагането на настоящия регламент.
            
            
               (15)Тъй като срокът на действие на Регламент (ЕС) № 1396/2014 изтича на 31 декември 2017 г., настоящият регламент следва да се прилага от 1 януари 2018 г.,
            
            
               ПРИЕ НАСТОЯЩИЯ РЕГЛАМЕНТ:
            
         
         
            
               Член 1
                  Предмет и обхват
            
            
            
               В настоящия регламент се определят подробности относно изпълнението на задължението за разтоварване по отношение на треска и писия, уловени при риболова на херинга, цаца и треска в Балтийско море.
            
            
               Член 2
                  Определения
            
            
               За целите на настоящия регламент се прилагат следните определения:
            
            
               (1) „Балтийско море“ означава участъци IIIb, IIIc и IIId на ICES, описани в приложение III към Регламент (ЕО) № 218/2009 на Европейския парламент и на Съвета
                  15
               .  
            
            
               Член 3
                  Изключение въз основа на способността за оцеляване 
            
            
               1.Чрез дерогация от член 15, параграф 1 от Регламент (ЕС) № 1380/2013 задължението за разтоварване не се прилага за треска и писия, уловени с мрежи капани, кепове/кошове, винтери и даляни при риболова на херинга, цаца и треска. 
            
            
               2. Екземпляри от тези видове, уловени без налична квота или под минималния референтен размер за опазване при посочените в параграф 1 обстоятелства, се освобождават обратно в морето.
            
            
               Член 4
                  Минимални референтни размери за опазване
            
            
               Минималният референтен размер за опазване за треска в Балтийско море е 35 cm.
            
            
               Член 5
                  Заключителни разпоредби
            
            
               1. До 1 март 2019 г. държавите членки с пряк управленски интерес предоставят на Комисията информацията, позволяваща да се оцени представителността и качеството на прогнозния процент на оцеляване при изхвърлянето за писия, уловена с мрежи капани, кепове/кошове, винтери и даляни. 
            
            
               2. Най късно до 1 август 2019 г. посочената в параграф 1 информация се оценява от Научния, технически и икономически комитет по рибарство (НТИКР).
            
            
               Член 6
                  Преразглеждане на изключението въз основа на способността за оцеляване
            
            
               През третата година от прилагането на настоящия регламент Комисията оценява въздействието на изключението въз основа на способността за оцеляване върху въпросните запаси и видовете риболов, които експлоатират тези запаси, въз основа на становище на НТИКР.
            
            
               Член 7
                  Влизане в сила
            
            
            
               Настоящият регламент влиза в сила на третия ден след деня на публикуването му в Официален вестник на Европейския съюз.
            
            
               Той се прилага от 1 януари 2018 г.
            
         
         
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 18.12.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        OВ L 354, 28.1.2013 г., стр. 22.
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
               
               
                  
                     (3)
                  
                        https://stecf.jrc.ec.europa.eu/documents/43805/610582/STECF+13-23+-+Landing+obligation+in+EU+Fisheries+-+p1.pdf
               
               
                  
                     (4)
                  
                        https://stecf.jrc.ec.europa.eu/documents/43805/633247/STECF+14-01++Landing+obligations+in+EU+fisheries+-+p2.pdf
               
               
                  
                     (5)
                  
                        https://stecf.jrc.ec.europa.eu/documents/43805/675595/STECF+14-06+-+Landing+obligations+in+EU+fisheries+-+p3.pdf
               
               
                  
                     (6)
                  
                        https://stecf.jrc.ec.europa.eu/c/document_library/get_file?uuid=d54c2307-f95c-45e1-a03b-5fab23a9f82d&groupId=43805
               
               
                  
                     (7)
                  
                        http://stecf.jrc.ec.europa.eu/documents/43805/812327/2014-07_STECF+PLEN+14-02_Final+Report_JRCxxx.pdf
               
               
                  
                     (8)
                  
                        https://stecf.jrc.ec.europa.eu/documents/43805/1780485/STECF+PLEN+17-02.pdf
               
               
                  
                     (9)
                  
                        ОВ L 139, 30.4.2004 г., стр. 55. 
               
               
                  
                     (10)
                  
                        ОВ L 364, 20.12.2006 г., стр. 5.
               
               
                  
                     (11)
                  
                        ОВ L 191, 15.7.2016 г., стр. 1.
               
               
                  
                     (12)
                  
                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).
               
               
                  
                     (13)
                  
                        Делегиран регламент (ЕС) № 1396/2014 на Комисията от 20 октомври 2014 г. за установяване на план за премахване на изхвърления улов в Балтийско море (ОВ L 370, 30.12.2014 г., стр. 40).
               
               
                  
                     (14)
                  
                        „Съвместна препоръка на групата на високо равнище BALTFISH относно общите положения на план за премахване на изхвърлянето на улов за Балтийско море“, внесена на 31 май 2017 г.
               
               
                  
                     (15)
                  
                        Регламент (ЕО) № 218/2009 на Европейския парламент и на Съвета от 11 март 2009 г. относно предоставянето на статистика за номиналния улов на държавите членки, които извършват риболов в североизточната част на Атлантическия океан (ОВ L 87, 31.3.2009 г., стр. 70).